Krajčí, Marek, minister zdravotníctva SR (2020-05-15):
Ďakujem veľmi pekne, pán predsedajúci. Vážené panie poslankyne, páni poslanci, účelom návrhu zákona je podporiť dodržiavanie protiepidemických opatrení v čase krízovej situácie vyvolanej pandémiou ochorenia COVID-19. V súčasnosti je izolácia pre repatriantov, ktorí prichádzajú na územie Slovenskej republiky, nariadená takmer pre všetky osoby, ktoré vstupujú na územie Slovenskej republiky zo zahraničia. Musia ju absolvovať v štátom určených karanténnych zariadeniach, ktorých kapacity sú takmer vyťažené a povinné osoby často vyslovujú nesúhlas s absolvovaním nariadenej izolácie v štátom určenom zariadení. Tieto problémy rieši predložený návrh zákona. V návrhu zákona sa povinnej osobe dáva možnosť rozhodnúť sa absolvovať nariadenú izoláciu v domácom prostredí, pričom bude musieť používať mobilnú aplikáciu na monitorovanie dodržiavania nariadenej izolácie v domácom prostredí a plniť v návrhu zákona ustanovené povinnosti. Rozhodnutie o tom, či sa osoba podriadi nariadenej izolácii v štátom určenom zariadení, alebo bude používať mobilnú aplikáciu na monitorovania, monitorovanie dodržiavania nariadenej izolácie v domácom prostredí, je výlučne v kompetencii danej osoby. Predpokladom je udelenie písomného súhlasu alebo iný hodnoverne preukázateľný súhlas. Monitorovanie dodržiavania nariadenej izolácie sa bude vykonávať len spôsobom a za podmienok, ktoré upravuje predložený návrh zákona v § 60a a 60b. Úplne zjednodušene poviem, že občan Slovenskej republiky, ktorý sa bude vracať na územie Slovenskej republiky, bude mať možnosť výberu, slobodného výberu, nakoľko je dôležité, aby absolvoval štrnásťdňovú karanténu po vstupe na územie Slovenskej republiky. Je to v záujme ochrany verejného zdravia obyvateľov Slovenskej republiky, nakoľko vďaka preventívnym a hygienickým opatreniam naša krajina pandémiu COVID-vírusu veľmi dobre zvládla. Momentálne sme jednou z najbezpečnejších krajín a v súčasnosti naozaj, predpokladá sa, že na území Slovenskej republiky je len pravdepodobne niekoľko stoviek ľudí, ktorí sú potenciálne roznášači tohto vírusu, avšak sú v karanténnych a sú karantenizovaní. Preto je veľmi dôležité, aby sme naďalej udržali túto infekciu pod kontrolou, aby každý jeden občan, ktorý vstupuje na územie Slovenskej republiky z iných krajín, kde je toto ochorenie oveľa viac rozšírené ako u nás a je teda potenciálny nosič tohto vírusu, absolvoval štrnásťdňovú karanténu. V prípade, že nebude sa chcieť podvoliť tej povinnej štátnej karanténe, bude mať možnosť si nainštalovať do svojho mobilného telefónu, smartfónu aplikáciu, na základe ktorej bude potom regionálny úrad verejného zdravotníctva vedieť, či karanténu v domácom prostredí, ktorú si vybral, náhodou neporušil v tom časovom rozpätí štrnástich dní. Nebude na základe tejto aplikácie monitorovaný jeho pohyb. Regionálny úrad verejného zdravotníctva dostane len informáciu, že sa vzdialil z miesta, na ktorom má byť tento dotyčný človek karantenizovaný. Kvôli tomu, aby nemohol dotyčný občan opustiť svoj mobilný telefón, samozrejme nie krátkodobo, ale dlhodobo, tak táto aplikácia ho bude vyzývať na to, aby sa identifikoval tým, že vlastne odfotí svoju tvár. V prípade, že sa nebude po opakovaných upozorneniach vedieť identifikovať, toto bude oznámené regionálnemu úradu verejného zdravotníctva, ktorý môže následne vykonať kontrolu takéhoto občana a v prípade, že tento občan porušil jemu štátom uvalenú karanténu, tak môže mu byť uvalená pokuta v blokovom konaní do 1 000 euro a v správnom konaní až 1 650 euro. Toľko veľmi v skratke, o čom tento návrh zákona pojednáva a chcem vyjadriť nádej, že, vážení páni poslanci, že tento návrh zákona podporíte. Ďakujem pekne.